KIRJALLINEN KYSYMYS P-1975/99

esittäjä(t): Hélène Flautre (Verts/ALE) komissiolle

(19. lokakuuta 1999)

Aihe: Lapsihärkätaistelijoiden käyttäminen Espanjan härkätaisteluareenoilla

Andalusian ja muun Espanjan härkätaisteluareenoilla palkataan järjestelmällisesti lapsia ja alle 16-vuotiaita nuoria taistelemaan nuorten 200-kiloisten härkien kanssa ja tappamaan niitä julkisissa näytöksissä. Nämä lapset ja nuoret tekevät taisteluissa samoja vaarallisia temppuja kuin aikuisetkin hyvin vakavien ja peruuttamattomien seurausten, jopa kuoleman uhalla. Ainoana vaatimuksena on seuraavien asiakirjojen esittäminen: lääkärintodistus, lupa vanhemmilta, koulutodistus, todistus taistelussa käytettävän härän vaarattomuudesta ja vakuutus kuoleman, vammautumisen ja lääkärin hoidon varalta. Tällaisen vakuutuksen edellyttäminen on osoitus näytösten vaarallisuudesta, kuten myös 30. elokuuta yhden lapsihärkätaistelijan saama pistohaava. Kuuluisa ja kokenut härkätaistelija Antonio Bienvenida kuoli vastaavanlaiselta nuorelta härältä saamaansa pistohaavaan.

Neuvoston 22. heinäkuuta 1994 antama direktiivi 94/33(1) nuorten työntekijöiden suojelusta sisällytettiin Espanjan lainsäädäntöön työturvallisuudesta säädetyllä lailla 31/95, jonka ainoa yllä mainittua tilannetta koskeva säännös edellyttää alle 18-vuotiaille tarkoitetun työn etukäteen arviointia niin, että määritetään sellaisen toiminnan luonne, vaarallisuuden aste ja kesto, josta koituu erityistä vaaraa työntekijöiden turvallisuudelle tai terveydelle. Muita direktiivissä 94/33/EY kuvattuja olosuhteita varten on edelleen voimassa laki työntekijöiden asemasta vuodelta 1980. Julkisia näytöksiä varten on annettu 1. elokuuta 1985 annettu kuninkaallinen asetus 1435/85, jonka mukaan alaikäiset voivat osallistua näytöksiin ilman ikärajaa, mikäli niistä ei ole vaaraa heidän fyysiselle terveydelleen, ammatilliselle kehitykselleen tai henkiselle kasvulleen. AGADEN-järjestö (Asociación Gaditana para la Defensa de la Naturaleza = Cádizin luonnonsuojelujärjestö) teki valituksen lapsihärkätaistelijoiden käytöstä Euroopan unionin neuvostoa vastaan 10. syyskuuta 1999.

Eikö komissio ole sitä mieltä, että lasten ja nuorten käyttäminen härkätaistelijoina Andalusiassa ja muualla Espanjassa rikkoo selkeästi nuorten työntekijöiden suojelua koskevaa yhteisön oikeutta? Voisiko komissio näin ollen käynnistää Euroopan yhteisön perustamissopimuksen 226 artiklan mukaisen sopimusrikkomusmenettelyn Espanjan viranomaisia vastaan direktiivin 94/33/EY soveltamatta jättämisestä? Mitä komissio aikoo tehdä taatakseen nuorten työntekijöiden turvallisuuden Andalusiassa?

(1) EYVL L 216, 20.8.1994, s. 12.

Anna Diamantopouloun komission puolesta antama vastaus

(22. marraskuuta 1999)

Nuorten työntekijöiden suojelusta 22. kesäkuuta 1994 annetun neuvoston direktiivin 94/33/EY täytäntöönpanon osalta komissio voi kertoa arvoisalle parlamentin jäsenelle, että Espanjan lainsäädännössä on työhönoton alaikärajaksi määrätty 16 vuotta.

Espanja on käyttänyt mahdollisuutta poiketa tästä ikävaatimuksesta niiden nuorten kohdalla, jotka toimivat kulttuuriin, taiteeseen, urheiluun tai mainontaan liittyvissä tehtävissä. Yhteisön direktiivin mukaan näiden nuorten työhönotto edellyttää kussakin tapauksessa työvoimahallinnon etukäteen antamaa lupaa. Espanjan laissa määrätään, että tällainen työ voidaan sallia ainoastaan, jos se ei vahingoita alaikäisen terveyttä, ammatillista koulutusta ja yksilöllistä kehitystä.

Komissio katsoo, että tämä laki edellyttää direktiivin 94/33/EY mukaisesti Espanjan viranomaisten tarkastelevan kussakin tapauksessa, täyttyvätkö edellytykset nuorten terveyden ja turvallisuuden osalta ja onko ennen luvan myöntämistä toteutettu riittävät suojaustoimenpiteet.